पणजीः राज्यांतल्या ६० शाळांची कोडींग आनी रोबोटिक्स एज्युकेशन इन स्कूल्स येवजणे खाला निवड केल्या. ह्या शाळांनी येवजणे खाला प्रगत अभ्यासक्रम शिकोवपाचो निर्णय घेतला. अभियांत्रिकी आनी संबंदीत संगणक विज्ञान पदवीधर वा पदव्युत्तर पदवीधर आशिल्ले प्रशिक्षक प्रगत अभ्यासक्रम दितले. अभ्यासक्रमाक नोव्हेंबर 2022 च्या मदेका सावन सुरवात जातली.
 कोडींग आनी रोबोटिक्स एज्युकेशन इन स्कूल्स येवजणेची अंमलबजावणी करपा खातीर नेमणूक केल्ले अधिकार समितीची तिसरी बसका 20 ऑक्टोबराक मुख्यमंत्री डॉ. प्रमोद सावंत हांचे अध्यक्षतेखाला जाली. हे बसकेंत चर्चा करून वयलो निर्णय घेतलो.
 राज्यांतले 5940 विद्यार्थी वेंचीक शाळांनी प्रगत अभ्यासक्रमांत वांटेकार जातले. शाळांनी गरजेचीं उपकरणां उपलब्ध करपाच्या कामाक आदींच सुरवात जाल्या. तशेंच समितीन प्रशिक्षकांक राज्यांत आनी राष्ट्रीय म्हत्वाच्या संस्थांनी प्रशिक्षण घेवपाकूय मान्यता दिली. शालेय विद्यार्थ्यांच्या कलागुणांक उर्बा दिवचे खातीर समितीन चालू शिक्षणीक वर्सा राज्य पांवड्याचेर विद्यार्थी हॅकाथॉन आनी हेर सर्तीच्या आयोजनाकय मान्यता दिली.
 उदकास्त्रोत मंत्री सुभाष शिरोडकार, एडव्होकेट जनरल देविदास पांगम, तंत्रशिक्षण संचालक डॉ. विवेक बी. कामत आनी समितीचे हेर वांगडी बसकेक हाजीर आशिल्ले.
 मुख्यमंत्री डॉ. सावंत, म्हायती तंत्रज्ञान मंत्री रोहन खंवटे हांकां तुयें पेडणेंच्या इलेक्ट्रॉनिक्स क्लस्टर पार्कांत ड्रोन मॅन्युफॅक्चरिंग हब स्थापन करपा विशीं एएमओएस ग्रुप कॅप्टन एम. जे. ऑगस्टीन विनोद हांणी सादरीकरणा वरवीं म्हायती दिली. भौशीक बांदकाम खात्याचे प्रधान मुख्य अभियंता उत्तम पार्सेकार, येरादारी संचालक राजन सातार्डेकार, विज्ञान आनी पर्यावरण खात्याचे संचालक लेव्हिन्सन मार्टिन्स, संचालक (पीपीटी) सुरेश शानभोगे, आयटी संचालक प्रवीण वळवटकार, मुख्यमंत्र्यांचे ओएसडी उपेंद्र जोशी, स्कॉड्रन लिडर वर्षा कुक्रेती, मोहन नाडर, विनीत मलाइकल, स्टॅनी साल्दान्हा, एएणओएसचे वांगडी आनी हेर विभागांचे अधिकारी बसकेक हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 